
[bookmark: _GoBack]A sülysápi Wass Albert Művelődési Központ könyvtára a korábbi évekhez hasonlóan 2021-ben is legfontosabb céljának tekintette az olvasói igények kielégítését. A felhasználók számára igyekeztünk biztosítani az egyetemes és magyar kultúra kincseit, továbbá a város lakosságának információhoz való jogát is figyelembe vettük. A szabadidő hasznos eltöltésében is igyekeztünk segíteni új könyveinkkel, valamint azon olvasóinknak is próbáltunk segítséget nyújtani, akik az oktatás különféle formáiban vesznek részt.
A koronavírus járvány 2021-ben is jelentősen befolyásolta a könyvtár tevékenységét. Hosszú időre kénytelenek voltunk bezárni az intézményt, az olvasók nem látogathatták a könyvtárat. Olvasóink telefonon vagy e-mailben tartották velünk a kapcsolatot. Kölcsönzésre nem volt lehetőség, a könyvek kölcsönzési határidejét viszont meg lehetett hosszabbítani. A zárva tartás idején a könyvek selejtezésével foglalkoztunk, a tartalmilag elavult szakkönyveket vontuk ki elsősorban az állományból, valamint a fizikailag megrongálódott könyveket. Ezen kívül a könyvespolcok portalanítására is sor került. A nyitás utáni időszakban az olvasók száma nem érte el a járvány előtti olvasói létszámot, valószínűleg a járvány miatti félelem is szerepet játszott ebben. Továbbra is egyik legfontosabb feladatnak tekintjük a könyvtárlátogatók számának növelését, mivel a kisebb könyvtárak látogatottsága nem éri el a jó néhány évvel ezelőtti szintet. Továbbra is várjuk az óvodai és iskolai csoportokat a könyvtárba.
Állományvédelmi intézkedésekre, mint fertőtlenítés, kötés, restaurálás, savtalanítás, nem került sor. Természetesen a könyvek kisebb javítása, ragasztása nem okoz problémát. Az állomány gyarapításánál az olvasói igényeket figyelembe véve gyarapítjuk az állományt, olvasóink kívánságlistát állíthatnak össze azokról a könyvekről, amiket szívesen látnának a polcokon. 2021-ben majdnem 1.800.000 forint értékben rendelhettünk könyveket. 709 új könyv került bevételezésre, ebből 192 darab a gyermek és ifjúsági irodalom állományrészt gyarapította, ajándékként 34 könyv került az állományba. A beiratkozott olvasók száma 803 főre gyarapodott. Beiratkozási díjunk mindössze 550 forint , a diákok 16 éves korig ingyenesen iratkozhatnak be, 16 év felett kedvezményesen. Ingyenesen könyvtári tagok lehetnek még a nyugdíjasok, pedagógusok, önkormányzati dolgozók. A könyvtárban lehetőség van fénymásolásra és nyomtatásra is, a könyvtárlátogatók ezeket a szolgáltatásokat akkor is igénybe vehetik, ha nem könyvtári tagok. A könyvtár nagysága nem változott, továbbra is szűkös terek állnak rendelkezésre, így nagy a zsúfoltság. Az új könyvek elhelyezésének biztosítására további selejtezésre lesz szükség, a tartalmilag elavult könyveket újabb selejtezési munkával vonjuk ki az állományból. A kézikönyvtári állomány egy része olyan lexikonokból vagy régi szakkönyvekből áll, aminek a selejtezése a következő feladat, mivel ezeket a régi kiadású lexikonokat már nem használják az olvasók. Így az új könyvek elhelyezését is könnyebben meg tudjuk oldani, hiszen bizonyos kötetszám felett nem tudnánk már elhelyezni a rendelkezésre álló polcokon az új könyveket. A könyvtár alapterülete nem teszi lehetővé újabb polcok elhelyezését az olvasói térben.
Könyvtárunk a korábbi évekhez hasonlóan 2021-ben is szerződést kötött a Könyvtárellátó Nonprofit Kft.-vel. A szerződés értelmében könyvtári szereléssel kapjuk a könyveket, valamint 28%-os árkedvezményt biztosít a könyvtár számára a Könyvtárellátó Nonprofit Kft. Ezen kívül a Libri Könyvkereskedelmi Kft.-vel és az Alexandra Kiadó Kft.-vel vagyunk kapcsolatban ha a könyvek beszerzéséről van szó. A beszerzésnél törekszünk arra, hogy az olvasók nagy többségének tetszését elnyerjék az új könyvek. A könyvet a könyvtáraknak program keretében 100.000 forint értékben választhattunk könyveket a Könyvtárellátótól, melyek ingyenes átadás formájában kerültek a könyvtárba. 
A könyvtár dokumentumainak számítógépes feldolgozása a Szirén integrált könyvtári rendszer segítségével valósul meg, a Szirén-Kello adatbázisból előhívható adatok segítségével. A szoftverhasználati jog minden évben kifizetésre kerül a Szirénlib Kft.-nek, hiszen a bibliográfiai leírások csak így emelhetők át a Szirén rendszer adatbázisából. 
Az Országos Könyvtári Napok keretében író-olvasó találkozót szerveztünk. Kántor Kata írónő volt a vendégünk Nózi kutyával, a találkozó keretében Nózi nyomoz című többkötetes könyvét népszerűsítette az írónő. Az előadáson a gyerekek kötetlen beszélgetés formájában kérdezhették a szerzőt, az írónő pedig előadást tartott a könyvről, valamint a főszereplő Nózi kutya a gyerekekkel barátkozott. A későbbiekben is szeretnénk majd író-olvasó találkozókat szervezni.
Továbbra is várjuk szeretettel olvasóinkat a könyvtárban!

